Guptas vra hul luukse motors en ander goedjies terug | Netwerk24
Deur Mike van Rooyen 09 Mei 2018 21:13
Die Guptas en hul verwante maatskappye wil hul Bombardier- private straler, ZS-OAK, helikopter, Porsche, Lamborghini en byna 40 eiendomme terug hê, blyk uit 'n aansoek in die Vrystaatse hooggeregshof wat Donderdag aangehoor word.
Die nasionale vervolgingsgesag (NVG) se batebeslagleggingseenheid gaan uitstel vra omdat hy ietwat onkant betrap is deur dié aansoek vir die opheffing van voorlopige bewaringsbevele op bates van sowat R180 miljoen. Die keerdatum is oor twee weke.
Daarby wil die NVG vir Wim Trengove SC, een van die land se topadvokate, kry om die aansoek teen te staan. Hy is volgende Donderdag beskikbaar.
Die NVG het reeds twee keer vanjaar in dié hooggeregshof slae gekry toe bewaringsbevele op Gupta-verwante entiteite opgehef is.
Ronica Ragavan, waarnemende uitvoerende hoof van Oakbay Investments, sê sy, Ashu Chawla, Varun Gupta en Aerohaven Trading is onskuldig op enige aanklag oor die mislukte Estina-suiwelprojek by Vrede in die Vrystaat.
Sy sê in haar aansoek sy, Oakbay, Chawla, Gupta en Aerohaven word net op drie van die 12 hoofaanklagte in die streekhof in Bloemfontein aangekla. Hulle word van bedrog en geldwassery aangekla.
Terwyl die klagstaat uitbrei oor al die ander beskuldigdes se beweerde rolle in die bedrogspul van R250 miljoen, word geen melding gemaak van watter rol hulle in die suiwelprojek gespeel het nie.
Ronica Ragavan sê die bewaringsaansoek is op hoorsê en onvoldoende, foutiewe en misleidende bewerings gegrond.
Ingevolge die bewaringsbevele is die Bombardier-straler en 'n Cessna-vliegtuig onder die naam van Ragavan, ook 'n direkteur van Aerohaven, in bewaring geneem. 11 huise in Gauteng en die Kaap is in die bewaringsbevel onder haar naam gelys.
Van Chawla, 'n direkteur van Oakbay, is 17 huise, twee plase en 'n helikopter in bewaring geneem. Dit sluit ook sy huis van R3,5 miljoen in Saxonwold in.
Ragavan sê die bewaringsaansoek is op hoorsê en onvoldoende, foutiewe en misleidende bewerings gegrond.
Die NVG maak staat op dieselfde getuienis as in die vorige voorlopige aansoek, wat grootliks opgehef is.
Sy sê hoewel Westdawn Investments en Annex Distribution nie by die bewaringsbevel ingesluit is nie, is 'n vliegtuig, verskeie voertuie en geld van hulle by die bewaringsbevele ingesluit.